ระเบียบกรมการขนส่งทางบก ว่าด้วยการดำเนินการเกี่ยวกับทะเบียนและภาษีรถตามกฎหมายว่าด้วยรถยนตร์ (ฉบับที่ 9) พ.ศ. 2545

ระเบียบกรมการขนส่งทางบก
ระเบียบกรมการขนส่งทางบก
ว่าด้วยการดำเนินการเกี่ยวกับทะเบียน
และภาษีรถตามกฎหมายว่าด้วยรถยนตร์
(ฉบับที่ ๙)
พ.ศ.
๒๕๔๕
  

ตามที่ได้มีระเบียบกรมการขนส่งทางบกว่าด้วยการดำเนินการเกี่ยวกับทะเบียนและภาษีรถตามกฎหมายว่าด้วยรถยนตร์
(ฉบับที่ ๓) พ.ศ. ๒๕๓๔ ลงวันที่ ๒๑ มิถุนายน ๒๕๓๔ และที่แก้ไขเพิ่มเติม (ฉบับที่
๘) พ.ศ. ๒๕๔๒ ลงวันที่ ๑๘ มิถุนายน ๒๕๔๒ ไปแล้วนั้น

โดยที่เป็นการสมควรแก้ไขเพิ่มเติมวิธีปฏิบัติในการดำเนินการเกี่ยวกับทะเบียนและภาษีรถให้เหมาะสมยิ่งขึ้น
เพื่อให้ผู้ขอเสียภาษีได้รับความสะดวกรวดเร็ว และเพิ่มโอกาสในการจัดเก็บภาษีให้แก่รัฐ
อาศัยอำนาจตามความในมาตรา ๑๐ แห่งพระราชบัญญัติรถยนตร์ พ.ศ. ๒๕๒๒
และที่แก้ไขเพิ่มเติมโดยพระราชบัญญัติรถยนตร์ (ฉบับที่ ๗) พ.ศ. ๒๕๓๐
อธิบดีกรมการขนส่งทางบกวางระเบียบไว้ ดังต่อไปนี้

ข้อ ๑ ระเบียบนี้เรียกว่า ระเบียบกรมการขนส่งทางบก
ว่าด้วยการดำเนินการเกี่ยวกับทะเบียนและภาษีรถตามกฎหมายว่าด้วยรถยนตร์ (ฉบับที่ ๙)
พ.ศ. ๒๕๔๕

ข้อ ๒[๑] ระเบียบนี้ให้ใช้บังคับตั้งแต่วันที่ ๑
กันยายน พ.ศ. ๒๕๔๕ เป็นต้นไป

ข้อ ๓ ให้ยกเลิกความในข้อ ๖ วรรคแรก
ของระเบียบกรมการขนส่งทางบกว่าด้วยการดำเนินการเกี่ยวกับทะเบียนและภาษีรถตามกฎหมายว่าด้วยรถยนต์
(ฉบับที่ ๓) พ.ศ. ๒๕๓๔ และให้ใช้ความต่อไปนี้แทน
ข้อ ๖ การยื่นขอดำเนินการใด ๆ
เกี่ยวกับทะเบียนและภาษีรถตามระเบียบนี้หากไม่ได้กำหนดไว้เป็นอย่างอื่น ให้ยื่น ณ
สำนักทะเบียนและภาษีรถ หรือสำนักงานขนส่งเขตพื้นที่ หรือสำนักงานขนส่งจังหวัด
หรือสำนักงานขนส่งจังหวัดสาขา แล้วแต่กรณีเว้นแต่มีระเบียบอื่นกำหนดไว้โดยเฉพาะ

ข้อ ๔ ให้ยกเลิกความในข้อ ๑๘ และข้อ ๑๙
ของระเบียบกรมการขนส่งทางบกว่าด้วยการดำเนินการเกี่ยวกับทะเบียนและภาษีรถตามกฎหมายว่าด้วยรถยนต์
(ฉบับที่ ๘) พ.ศ. ๒๕๔๒ และให้ใช้ความต่อไปนี้แทน
ข้อ ๑๘ ในการยื่นเสียภาษีประจำปี
ให้ผู้ยื่นขอเสียภาษีได้โดยไม่ต้องใช้แบบเรื่องราวเสียภาษีรถประจำปีหรือคำขอใดๆ
และจะแนบใบคู่มือจดทะเบียนรถมาด้วยหรือไม่ก็ได้ สำหรับการยกเว้นภาษีประจำปี
ให้เจ้าของรถที่ได้รับยกเว้นไม่ต้องเสียภาษีประจำปี ตามกฎหมายต้องยื่นหนังสือขอยกเว้นภาษีพร้อมใบคู่มือจดทะเบียนรถด้วย

ข้อ ๑๙
ในการเสียภาษีประจำปีสำหรับรถยนต์รับจ้างบรรทุกคนโดยสารไม่เกิน ๗ คน
(รถแท็กซี่) รถยนต์สี่ล้อเล็กรับจ้างและรถยนต์รับจ้างสามล้อ
เจ้าของรถต้องยื่นหลักฐานเพิ่มเติม ดังนี้
(๑) ภาพถ่ายกรมธรรม์ประกันภัย
ซึ่งยังไม่หมดอายุสำหรับรถคันนั้น ๆ (เฉพาะรถที่จดทะเบียนในเขตกรุงเทพมหานคร)
(๒) หนังสือรับรองการเป็นสมาชิกของสหกรณ์
(เฉพาะรถยนต์สี่ล้อเล็กรับจ้างและรถยนต์รับจ้างสามล้อที่สหกรณ์เป็นผู้ประกอบการ)

ข้อ ๕ ให้รองอธิบดี (ฝ่ายปฏิบัติการ)
กรมการขนส่งทางบก รักษาการตามระเบียบนี้


ประกาศ
ณ วันที่ ๒๐ สิงหาคม พ.ศ. ๒๕๔๕
ปรีชา ออประเสริฐ
อธิบดีกรมการขนส่งทางบก



















อัมภิญา/พิมพ์
๑๘
กันยายน ๒๕๕๐
ปฐมพร/ตรวจ
๔
ตุลาคม ๒๕๕๐

[๑]
ราชกิจจานุเบกษา เล่ม ๑๑๙/ตอนพิเศษ ๘๑ ง/หน้า ๑๓/๒ กันยายน ๒๕๔๕